钦定古今图书集成/明伦汇编/宫闱典/第134卷 > 杨荣
## 钦定古今图书集成/明伦汇编/宫闱典/第134卷 > 杨荣

按《明外史宦官传》：“荣，尚膳监监官也。万历二十七年
春，命采矿云南，并使监税。既至，妄奏阿瓦、猛密诸番
愿内属，其地有宝井，多睛绿珍瑰之属，可岁益数十
万，愿赐专敕领其事。帝许之。既而荣所进不得什一，
乃诬知府熊铎侵匿，下法司。又请诏丽江土知府木
增献地，听开采。巡按御史宋兴祖言：‘太祖令木氏世
守兹土，限石门以绝西域，守铁桥以断吐蕃。奈何自
撤藩蔽，生远人心’？”不报。荣由是愈怙宠，诬劾寻甸知
府蔡如川、赵州知州甘学书，皆下诏狱。已，又诬劾云
南知府周铎，下法司提问。百姓恨荣入骨，相率燔税
厂，杀委官张安民。荣犹弗悛，恣行威虐，杖毙数千人。
三十四年正月怒操捕指挥使樊高明后期，榜掠绝
觔，枷以示众。又以求马不获，系指挥使贺瑞凤，且言
“将尽捕六卫官。”于是指挥贺世勋、韩光大等率冤民
万人，焚荣第杀之，投火中，并杀其党二百馀人。事闻，
帝为不食者数日，欲逮问守土官。大学士沈鲤揭争，
且密属太监陈矩剖示。帝乃止。诛首凶世勋等，而用
巡抚陈用宾议，令四川税使丘乘云兼摄云南事。是
时，帝所遣中官，无不播虐逞凶者。湖口税监李道劾
降九江府经历樊圃充，又劾逮南康知府吴宝秀、星
子知县吴一元，降临江知府顾起淹。山西税监孙朝
劾降夏县知县韩薰。给事中程绍救之，鑴绍一秩。给
事中李应策等复救之，遂削绍、薰职。朝寻讦巡抚魏
允贞阻挠，指为枭獍，允贞竟罢去。广东税监李凤劾
逮乡官通判吴应鸿等。凤与珠池监李敬相仇，巡按
李时华恃敬援，抗疏劾凤。给事中宋一韩言凤干没
五千馀万，他珍宝称是。吏部尚书李戴等言：“凤酿祸，
致潮阳鼓噪，粤中人争欲杀之。”帝不问。而敬恶亦不
减于凤。采珠七八年，岁得珠近万两。其后珠池盗起，
而所采珠仅二百馀两，敬乃疏请罢采，诏令封池。山
西矿监张忠劾降夏县知县袁应春，又劾逮西城兵
马戴文龙。江西矿监潘相激浮梁、景德镇民变，烧焚
厂房，饶州通判陈奇可谕散之。相反劾逮奇可。相，檄
上饶县勘矿洞。知县李鸿昧爽饱食，与相偕往，而戒
邑人敢以食物市者死。相竟日饥渴，惫而归，乃螫鸿，
罢其官。横岭矿监王虎以广昌民变，烧毁生祠，并及
银矿，劾降易州知州孙大祚、苏杭织造太监兼管税
务孙隆激民变，遍焚诸札委税官家，隆急走杭州，以
免有司捕乱者，民葛成独承论死。久之，遇赦得生。福
建税监高采荐布政使陈性学，立擢巡抚。居闽十馀
年，广肆毒害。四十二年四月，万众汹汹，欲杀采。采率
甲士二百馀人入巡抚袁一骥署，露刃劫之，令谕众
退。复挟副使李思诚、佥事吕纯如等至私署要盟，始
释一骥。复拘同知陈豸于署者久之。事闻，帝召采还，
命出豸，而一骥由此罢。他若山东张晔、河南鲁坤、四
川丘乘云辈，皆为民害。迨帝崩，始下遗诏罢矿税，撤
诸中使还京。